ครม. เห็นชอบ “คนละครึ่งเฟส 3-ยิ่งใช้ยิ่งได้” เยียวยา ปชช. ช่วงโควิด-19
ครม. เห็นชอบโครงการช่วยเหลือเยียวยาประชาชนที่ได้รับผลกระทบจากโควิด-19 โดยโครงการคนละครึ่งเฟส 3 วงเงิน 9.3 หมื่นล้านบาท และโครงการยิ่งใช้ยิ่งได้วงเงิน 2.8 หมื่นล้านบาท
ครม. เห็นชอบโครงการช่วยเหลือเยียวยาประชาชนที่ได้รับผลกระทบจากโควิด-19 โดยโครงการคนละครึ่งเฟส 3 วงเงิน 9.3 หมื่นล้านบาท และโครงการยิ่งใช้ยิ่งได้วงเงิน 2.8 หมื่นล้านบาท
1 มิ.ย. 2564

นายอนุชา บูรพชัยศรี โฆษกประจำสำนักนายกรัฐมนตรี แถลงผลการประชุมคณะรัฐมนตรี หรือ ครม. ในที่ประชุม ครม.เห็นชอบรายละเอียดโครงการช่วยเหลือเยียวยาประชาชนที่ได้รับผลกระทบจากโควิด-19 หลังจากที่ได้เห็นชอบในหลักการไปแล้ว ได้แก่ โครงการเพิ่มกำลังซื้อให้แก่ผู้มีบัตรสวัสดิการแห่งรัฐ โดยเติมเงินเข้าในบัตร 200 บาทต่อเดือน ระยะเวลา 6 เดือน รวมวงเงินคนละ 1,200 บาท เริ่มตั้งแต่ กรกฎาคม ถึง ธันวาคม 2564 เพื่อช่วยเหลือผู้ถือบัตรสวัสดิการแห่งรัฐรวม 13.6 ล้านคน และผู้ต้องการความช่วยเหลือพิเศษ 2.5 ล้านคน โดยกระทรวงการคลังจะชี้แจงรายละเอียดอีกครั้ง
โดยโครงการคนละครึ่งเฟส 3 กรอบวงเงินทั้งหมด 9.3 หมื่นล้านบาท ซึ่งจะเพิ่มวงเงินให้คนละ 3,000 บาท แบ่งเป็น 2 รอบ เติมเงินผ่านแอพพลิเคชั่นเป๋าตังค์ ซึ่งรอบ กรกฎาคม ถึง กันยายน 2564 วงเงิน 1,500 บาท และ รอบ ตุลาคม ถึง ธันวาคม อีก 1,500 บาท กลุ่มเป้าหมาย รวม 31 ล้านคน โดยผู้เข้าโครงการคนละครึ่งเฟสแรก 10 ล้านคน และเฟสที่ 2 อีก 5 ล้านคนจะได้รับสิทธิโดยอัตโนมัติ และเปิดลงทะเบียนผู้รับสิทธิใหม่อีก 16 ล้านคน
สำหรับโครงการ “ยิ่งใช้ยิ่งได้” กรอบวงเงิน 2.8 หมื่นล้านบาท รัฐจะสนับสนุนวงเงินผ่านบัตรกำนัลอิเล็กทรอนิกส์ E-Voucher อย่างน้อยไม่เกิน 60,000 บาท/คน ภายใต้บัตรกำนัลสะสมสูงสุด วงเงินไม่เกิน 7,000 บาท ตั้งเป้าในกลุ่มเป้าหมาย 4 ล้านคน